Az 1990-es világbajnokságon két győzelemmel nyitottak, Dél-Koreát 2–0-ra, Uruguayt 3–1-re verték. Spanyolországtól az utolsó csoportmérkőzésen 2–1-re kikaptak. A nyolcaddöntőben hosszabbítás után 1–0-s eredménnyel Anglia búcsúztatta a belgákat. Az 1994-es világbajnokságon szinte lemásolták a négy évvel korábbi teljesítményüket. Ezúttal Marokkót és Hollandiát győzték le egyaránt 1–0-ra, Szaúd-Arábiától ugyanilyen arányban azonban kikaptak. A nyolcaddöntőben Németország ellen (2–3) estek ki. Az 1996-os Európa-bajnokságra nem jutottak ki, miután a selejtezőkben Spanyolország és Dánia mögött zártak.